《虞美人 忆素芝，用纳兰韵》
清代·曹景芝

罡风吹起名花散。寂寞怜长叹。者番惨别总无因。未识此生何处、再相亲。

昨宵梦里何曾至。难寄相思字。些些往事费思量。且倚红栏独自、看斜阳。

作者简介：曹景芝，字宜仙，吴县人，同邑陆元第室。毓秀、毓英胞姊，均工词。毓秀有《桐花馆词》，毓英有《锄梅馆词》，汇刻为《花萼联咏集》。